Oorwinning | Slaai Sonder Blare
← Die liefde
Histerie bars los. Hester is 'n swak ma wat geen respek het vir haarself, haar lyf of haar kind nie. Hester weet niks van sosiale etiket nie en is 'n dom blaps wat simpel foto's op sosiale media versprei. Hester het seker tien tattoes, verf haar naels blou en dra 'n goue ring aan haar toon, want dit is wat goedkoop vrouens doen. Hester maak die Afrikaners se naam sleg. Ek lees hierdie wreedhede raak in die kommentaar van Hester se foto. Die foto waar sy haar seuntjie van drie maande borsvoed in die Wimpy. Geen obskure naaktheid kan in die foto waargeneem word nie. Tog is die mense histeries. Al het Hester haar seuntjie gister begrawe en is dit die laaste foto wat van klein JP geneem is.
Woede is in die lug. Karien is 'n lui vrou wat moet gaan werk soek en minder tyd op Facebook spandeer. Karien moet haar huis skoonmaak, want daar staan dan bokse oral rond. Karien moet liewer nie weer by McDonalds vir haar koeldrank koop nie, want daar is baie suiker in Coke. En die plastiekstrooitjies maak seeskilpaaide dood. Karien moet ligter oogskadu dra, want die pienk laat haar oud lyk. Karien moet ook weet dat uitgegroeide wortels op 'n gekleurde kop, baie kommin is. Hierdie dinge word ek wys soos ek deur die kommentaar op Karien se plasing lees. Maar Karien se man het nou ook sy werk verloor en al wat sy vra is of iemand nie weet van werk wat sy sal kan doen nie. Hulle het 25 dae voor hulle uitgesit word en sy weet nie waar hulle dan gaan slaap nie.
Haat doen die rondte. Jaco is 'n poephol want hy weet nie hoe om te spel nie. Jaco is 'n treurige vroueslaner wat nie die eerste ding weet van hoe om 'n ware man te wees nie. Jaco het sy sekretaresse gegaffel as sy vrou kerk toe is met die seuns. Jaco moet leer dat jy nie bruin skoene saam met 'n swart broek dra nie en dat Crocs lankal uit die mode is (nie dat dit ooit regtig was nie). Jaco moet ophou inteken elke keer as hy en sy pelle iets gaan drink na werk, niemand stel tog belang in sy sosiale lewe nie. Die kommentaar word na 314 aanslae afgeskakel en die oorspronklike vraag word uitgewis: "Ken iemant dalk 'n goeie prokireer? My vrou het wegeloop en sy wyer dat ek my kindirs sien. Assiblief help met iemant wat verwyssings het."
My hart rol rond in my binneste. Ek is verwoed op soek na menslikheid. Wat gaan aan? Hoekom kan ons nie meer vrae beantwoord nie? Hoekom is kritiek en oordeel ons instinktiewe reaksie? Ek het drie ure gehad. En in drie ure het het 1283 boodskappe gestuur. Persoonlike boodskappe aan kommentators. Ek wil weet hoe kry hulle dit reg om perfekte lewens te skep waar dood en armoede en hartseer nie vatplek kry nie. Ek wil weet hoekom hulle dink dat 'n perfekte lewe hulle die reg gee om wreed te wees teenoor iemand wat hul nie ken nie. En ek wil weet of hulle trots is op hulself? Party het reageer. Ander het my geblok. Maar al kon ek net een persoon laat twyfel… al kon ek net een persoon laat dink… dan was my drie ure nie tydmors nie. Ek sal nie langer stilbly nie.
Ek is moeg… nee, nie moeg nie, GATVOL vir histerie en woede en haat oor simpel goed. Word histeries oor kinderverkragting. Word woedend oor plaasaanvalle. Haat spinasie. Maar om hemelsnaam, reik uit na jou medemens in nood. Moenie iets wat reeds stukkend is, verder vertrap nie. Kom ons los die hel vir die hiernamaals en maak oomblikke van hemel moontlik. Vir die volgende ses ure gaan ek nog boodskappe stuur. Maar hierdie keer gaan ek "sterkte" en "voorspoed" en "ek stuur vir jou positiewe krag" tik. Vir elke negatiewe gedagte, sal ek tien die kosmos instuur. Die goeie sal oorwin. Dit moet net.
6 thoughts on "Oorwinning"
Oktober 8, 2018 at 7:40 nm
Sowaar n wonderlike boodskap en voorbeeld vir almal.
Oktober 8, 2018 at 10:11 vm
awesome… Boodskap baie mooi oorgedra. Almal dink partykeer hulle gaan deur 'n moeilike tyd maar dan hoor of sien mens van ander wat dinge 10 keer erger het. Ons kan net dankbaar en hoopvol wees. Dankie Chantelle dit was 'n mooi stukkie.
Oktober 7, 2018 at 1:01 nm
Gee hierdie vrou 'n Bells… ek stem 100% saam. Ekself het al 'n keer of wat deur mense se onnodige venyn deurgeloop en wanneer hulle al lankal daarvan vergeet het wroeg ek nog daaroor.
Oktober 6, 2018 at 8:45 nm
Ek hoop dat daar baie "goeie" mense vannaand met baie twyfel in hul bed lê en worstel oor hulle hulself die reg toe eien om ander summier te oordeel!
Oktober 6, 2018 at 7:01 nm
Oktober 6, 2018 at 4:32 nm
Bravo! Ons het mense soos jy baie nodig. Dankie vir elke goeie boodskap wat jy stuur. Dankie vir elke stukkie verskil wat jy maak.